News Update: ทัวร์ลง Cathie Wood ออกบทวิเคราะห์คาด ARKK มีโอกาสกำไรปีละ 40% ใน 5 ปีข้างหน้า - FINNOMENA
บทวิเคราะห์ตลาดของ Cathie Wood บนเว็บไซต์ Ark Invest จุดประกายความสงสัยของผู้เชี่ยวชาญการลงทุน หลัง Cathie Wood กล่าวว่า กองทุน ARKK มีโอกาสสร้างผลตอบแทนทบต้นต่อปีที่ 40% ในช่วง 5 ปีข้างหน้า
22 ธ.ค. 2564

บทวิเคราะห์ตลาดของ Cathie Wood บนเว็บไซต์ Ark Invest จุดประกายความสงสัยของผู้เชี่ยวชาญการลงทุน หลัง Cathie Wood กล่าวว่า กองทุน ARKK มีโอกาสสร้างผลตอบแทนทบต้นต่อปีที่ 40% ในช่วง 5 ปีข้างหน้า ขัดแย้งกับผลตอบแทนในปีนี้ซึ่งแย่ที่สุดนับตั้งแต่ก่อตั้งบริษัท
Cathie Wood เป็นที่รู้จักดีในกลยุทธ์การตลาดและความเชื่อมั่นอันสุดโต่ง แต่ตัวเลขคาดการณ์ล่าสุดได้สร้างความประหลาดใจแก่นักลงทุนและกำลังถูกพูดถึงบนทวิตเตอร์ ขณะที่รูปภาพของ Cathie Wood ที่แสดงสีหน้าสับสนถูกกดไลก์และแสดงความคิดเห็นอย่างล้นหลาม
Matt Maley หัวหน้ากลยุทธ์การตลาดของ Miller Tabak + Co กล่าวว่า เป็นเรื่องแปลกที่ Cathie Wood ตั้งมาตรฐานไว้สูงอย่างเหลือเชื่อสำหรับตัวเธอเอง ซึ่งนี่ไม่ใช่กลยุทธ์ทางการตลาดที่ดีนัก
แม้กองทุนเรืองธง ARKK จะสามารถสร้างผลตอบแทนได้อย่างโดดเด่นถึง +150% ในปี 2020 แต่ผลตอบแทนตั้งแต่ต้นปี 2021 ของกองทุนอยู่ที่ -24% จากมุมมองที่เปลี่ยนไปต่อแนวโน้มการขึ้นอัตราดอกเบี้ยรวมถึงความผันผวนของตลาด
ในบทความล่าสุด Cathie Wood กล่าวถึง ‘ความผันผวนโดยธรรมชาติ’ ในกลยุทธ์ของ Ark ซึ่งมีแนวโน้มที่จะสร้างผลตอบแทนได้ดีกว่าในเวลาที่ตลาดฟื้นตัว
Jeremy Senderowicz ทนายความของ Vedder Price กล่าวว่า ภาษาที่ Cathie Wood ใช้อาจขัดต่อหน่วยงานกำกับดูแลหากมันอยู่ในหนังสือชี้ชวน แต่เนื่องจากมันรวมอยู่ในสื่อการตลาดโดยใช้คำว่า ‘มีโอกาส’ จึงอาจไม่ฝ่าฝืนกฎระเบียบใดๆ
ขณะที่ Eric Balchunas นักวิเคราะห์กองทุน ETF ของ Bloomberg Intelligence กล่าวว่า นี่อาจเป็นความผิดพลาดในการสื่อสารที่ตั้งเป้าหมายไว้สูงขนาดนั้น ซึ่งผู้จัดการกองทุนส่วนใหญ่ไม่สามารถพูดอะไรแบบนั้นได้ เพราะจะสร้างภาระแก่ฝ่ายกฎหมายและประชาสัมพันธ์
แม้ว่ากองทุน ARKK จะมีผลตอบแทนที่ไม่ดีนักในปีนี้ แต่เป้าหมายที่ 40% อาจไม่ใช่เรื่องเป็นไปไม่ได้ เพราะผลตอบแทน 3 ปีของกองทุน ARKK อยู่ที่ประมาณ 37% อย่างไรก็ตาม ผลการดำเนินงานในอดีตไม่ได้เป็นสิ่งยืนยันถึงผลการดำเนินงานในอนาคต
อ้างอิง: https://www.bloomberg.com/news/articles/2021-12-20/cathie-wood-s-40-return-prediction-draws-rebuke-after-ark-s-arkk-rough-year?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
ARK Invest
ARKK
Cathie Wood
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA